ŉ Motoris van Mosselbaai in die Wes-Kaap het verlede Donderdag ŉ aangename verrassing op sy verjaardag gekry toe ŉ verkeersbeampte tydens ŉ roetine padblokkade vir hom begin sing het.

Jan Bronkhorst is op sy 59ste verjaardag in George deur ŉ provinsiale verkeersbeampte van die pad afgetrek. Dié verkeersbeampte is later deur die George Herald as Ludwe Barnes geïdentifiseer.

“Sy het gevra sy wil my lisensie sien en na die voertuig kyk,” het Bronkhorst aan Maroela Media vertel. “Sy het op my lisensie gesien dit is my verjaardag en het skielik losgetrek en vir my begin sing.”

Hy sê hy het haar onderbreek en gevra om weer te sing sodat hy ŉ video-opname daarvan kon maak. “Dit was vir my net só oulik.”

Bronkhorst vertel sy vrou, Vinkie, was saam met hom in die voertuig toe dié aangename voorval plaasgevind het. “Ons het natuurlik gelag, want dit was baie vreemd.”

Hy sê hy is later deur die George Herald genader vir ŉ storie oor die gebeurtenis en dit is dié gemeenskapskoerant wat vir Barnes opgespoor het. “Sy het glo twee jaar gelede ook vir ŉ motoris gesing toe hy verjaar het. Dit is absoluut wonderlik.”

Die video van Barnes is verlede Donderdag op Facebook geplaas en is reeds meer as 141 000 keer gekyk en meer as 2 000 keer gedeel.